Athol Trollip is NMB se nuwe eerste burgerAthol Trollip. Foto: Twitter Dit volg nadat die DA Woensdag op ’n mediakonferensie aangekondig het dat hy ŉ veelpartyregering stig in samewerking met die UDM, Cope en die ACDP. DA-raadslid Jonathan Lawack is tot speaker verkies terwyl die UDM se Mongameli Bobani tot adjunkburgemeester verkies is. Die DA se Werner Senekal is as die hoofsweep aangewys. Trollip het kort nadat hy tot eerste burger verkies is ŉ spesiale raadsvergadering toegespreek. “Dit is ons verantwoordelikheid om ŉ nuwe standaard daar te stel vir beter regering en dienslewering vir almal.” Hy het gesê korrupsie is die vyand van vryheid en regverdigheid en die dief van geleenthede. “Daar sal nie langer erosie van munisipale hulpbronne wees weens korrupte verkrygingspraktyke nie.” Trollip het gesê enige amptenaar wat buite die wet optree, sal aangekla en vervolg word. “Alle dissiplinêre aksies wat tans aan die gang is, sal geprioritiseer en spoedig afgehandel word.” Volgens Trollip is die Nelson Mandelabaai-metro gevul met oorvloedige en onontginde ekonomiese potensiaal wat in werkskepping en ekonomiese groei omgeskakel kan word. “Dit sal ons help om ons enorme toerismepotensiaal te ontgin.” Trollip het gesê daar sal teen einde 2017 behoorlike sanitasiegeriewe aan alle inwoners in die metro verskaf word. “Dit is tyd dat die 30 000 emmertoilette in die metro verwyder word. Ons kan nie toelaat dat gemeenskappe wat al dekades oud is steeds die emmerstelsel gebruik nie.” Lede van die ANC het uitgestap nadat Trollip tot burgemeester verkies is.